**ELŐTERJESZTÉS**

**Körmend Város Önkormányzata Képviselő-testületének 2016. április 27-i ülésére**

**Tárgy:** Tájékoztató TOP-1.2.1-15 kódszámú pályázati felhívásra beadandó pályázat tartalmáról

Tisztelt Képviselő-testület!

A Képviselő-testület a 2016. március 31. napján tartott ülésén a 45/2016. (III.31.) számú határozatában hozzájárult ahhoz, hogy a Körmend Város Önkormányzata – Őriszentpéter város Önkormányzatával konzorciumba – pályázatot nyújtson be.

A projekt témáját tekintve Körmenden a Batthyány család és a térség természeti örökségének bemutatására került volna sor. Azonban az önkormányzati határozat meghozatala óta megváltozott a pályázati felhívás tartalma, amely kimondja, hogy támogatásban nem részesíthető az a projekt, amely a nemzeti vagyonról szóló törvény alapján nemzeti vagyonnak minősülő műemlékeknek és/vagy műemlék együttesek fejlesztésére irányul. Ezzel egyidejűleg megérkezett a Forster Központ határozata, mely a kastélyt és a várkertet műemlék lajstromba vette.

Az előzőekben leírtakra tekintettel, újabb fejlesztendő terület került kijelölésre a turizmusfejlesztés megvalósítására, mely a Rába part és környéke. A projekt keretében ökoturisztikai fejlesztések, fürdőhely infrastruktúrájának fejlesztése, vízi turizmus komplex fejlesztése, valamint a kerékpáros turisztikai útvonal kialakítására kerülne sor. A fejlesztéssel megújulhat többek közt a strand területe és környéke, a szabadidőpark épülete és a hozzá kapcsolódó sportlétesítmények, illetve a Bárkaház védelme.

Kérem a Tisztelt Képviselő-testülettől a tájékoztató szíves tudomásul vételét és a pályázathoz szükséges fedezet biztosítását.

**HATÁROZATI JAVASLAT**

Körmend Város Önkormányzatának Képviselő-testülete

1. a TOP-1.2.1-15 kódszámú pályázati felhívásra benyújtandó pályázati anyagáról szóló tájékoztatást tudomásul veszi, egyúttal 45/2016. (III.31.) sz. határozatát visszavonja.
2. Körmend Város Önkormányzata Képviselő-testülete **támogatja, hogy a Településfejlesztés Operatív Program (TOP) keretében** „Társadalmi és környezeti szempontból fenntartható turizmusfejlesztés” című TOP-1.2.1-15 kódszámú pályázati felhívásra Körmend város Önkormányzata támogatási kérelmet nyújtson be az előterjesztésben rögzített pályázati célra, egyúttal a projekt keretében kötendő konzorciumi megállapodás megkötésére felhatalmazza a Polgármestert.
3. Vállalja, hogy a pályázat előkészítéséhez 600.000,- Ft-ot biztosít a 2016. évi költségvetés gazdálkodási tartaléka terhére.

Körmend, 2016. április 20.

 **Bebes István
 polgármester**